EFF vaar Pta-strate in teen ZumaArgieffoto: Verkeer in Pretoria se middestad Die Tshwane-metropolisie het gewaarsku dat verkeer in verskeie strate in Pretoria Dinsdag deur ŉ beplande betoging deur die EFF geraak gaan word. Die EFF gaan om 06:00 op Kerkplein begin saamkom waarna hulle na die Uniegebou gaan loop. Die optog is ter ondersteuning van die mosie van wantroue-debat teen pres. Jacob Zuma Dinsdag in die parlement. Soortgelyke betogings word landwyd deur politieke partye en die publiek verwag. Sr.supt. Isaac Mahamba, woordvoerder van die Tshwane-metropolisie, het gesê die betogers gaan omstreeks 10:00 van Kerkplein na die Uniegebou opruk en na verwagting teen 15:00 verdaag. Die strate wat geraak word, behels Madibastraat en die aansluitings van Paul Kruger-, Thabo Sehume-, Lilian Ngoyi-, Sisulu-, Du Toit-, Steve Biko-, Hamilton- en Leydsstraat. “Metropolisiebeamptes sal in die gebied ontplooi word om die betoging en strate wat geraak word te monitor.” Motoriste word aangeraai om die betrokke strate te vermy en alternatiewe roetes te gebruik.